સોરી. બોલિવૂડની ફિલ્મોની સ્ટોરી પર સટ્ટો શરૂ કરવાનું બહુ જોખમ લેવાય તેમ નથી. કારણ કે તેમાં બધું પ્રિડિક્ટબેલ હોય છે. સલમાનની પિક્ચર ઇદ પછીની રજાઓમાં ટિકિટબારી પર ચાલશે કે નહીં તેવો સટ્ટો રમાડવાનું જોખમ પણ કોઇ કંપની લેશે નહીં. આજકાલ તો મલ્ટીપ્લેક્સમાં 400 રૂપિયામાં મળતાં પોપકોર્નમાં ખરેખર 400 દાણા આવશે કે નહીં એના પર પણ સટ્ટો રમાવડવાનું જોખમી બની ગયું છે કારણ કે તેમાં પોપકોર્ન ભરતી વખતે ફિક્સિંગ થઇ શકે છે. તો પછી સટ્ટો રમવો શેના પર ? સિમપ્લ છે, કોઇ રોમાન્ટિક મૂવી જોતી વખતે તમારી આગળની સીટ પર કોઇ કપલ આવશે કે નહીં ? યંગ કપલ આવશે કે એજેડ કપલ ? કે પછી સ્કૂલ ડ્રેસમાં જ કોઇ ટિનેજર કપલ આવી જશે ? મેરિડ કપલ હશે તો તેમની સાથે છોકરું હશે કે નહીં ? આવી બધી વાતો પર મોબાઇલ પર ઓનલાઇન સટ્ટો ના રમી શકાય તેવું કોણે કહ્યું ? હજુ સટ્ટો આગળ વધારો. તમારાથી ચોથી રોમાં આગળ કોર્નર પર બેઠેલું કપલ ઇન્ટરવલમાં બહાર કોફી પીવા જશે કે પછી સીટ પર જ સેન્ડવિચ મગાવશે ? એના પર પણ સટ્ટો ચાલી શકે. કેટલીકવાર તો અમુક ફિલ્મની સ્ટોરી કરતાં તો આવો સટ્ટો રમવાનું વધારે ઇન્ટરેસ્ટિંગ થઇ જશે અને તેમાં અટકળ સાચી પડે તો પૈસા કમાવા મળશે એ વધારે.